Lakin dɣa d win akken d yeddan yid-sent ur as yuɣ ara awal. Yuɣ lḥal « axxam-nni » meqqer mačči d kra, daɣ netta bdan-t ɣef sin, nnefs-niden dhern-as i ɛicuca qqnen deg-s ileɣman. Iɛeddi wergaz yesɣim Fadma ɣer tama n tewwurt n nnefs-nni yettusemman d adaynin, lakin di lḥedd n tɣerɣert. Yeddem ssdel n waman, yesbezg-as yakk udem-is d wunyir-is, yernu yefka-as teswa. Tinna telli-d allen-is. Tamezwarut kan mi d-rra s lexbar, tɣawel ɣer tmeḥremt uqerruy-is, tzemd-itt, tessubb-itt-id ɣef unyir, akken ur d yettahhar ara ula d yiwen wanzad ucebbub-is : di sseyin, tawi ifassen-is i sin ɣef udem-is, am tin yebɣan ad teffer.